VIRGIL PETCU

VIRGIL PETCU

S-a născut pe data de 26.01.1935, în localitatea Coţofenesti, comuna Poiana Vărbilau, judeţul Prahova cu numele Vergiliu Petcu. A absolvit Şcoala Medie şi Şcoala Tehnica Postliceală, ambele la Plopeni, judeţul Prahova. A lucrat ca tehnician proiectant metalurg la Uzina Mecanică Plopeni, în prezent fiind pensionar.

Membru al Clubului Epigramiştilor „Cincinat Pavelescu”, din Bucureşti (1985) şi al Clubului Umoriştilor „Ion Ionescu Quintus”, din Ploieşti (1985) şi membru fondator al Uniunii Epigramiştilor din România.

Membru fondator şi vicepreşedinte al Cercului Epigramiştilor INGINERI „ING – EPIGRAMA”, din cadrul AGIR.

Scrie epigramă şi poezie satirică, semnând cu pseudonimul Virgil Petcu, apare în numeroase publicaţii de gen din ţară și afară. A primit numeroase premii pentru creaţiile sale. Este inclus în peste 35 de volume colective de epigramă.

SĂGEATA EPIGRAMEI

O meşterim frumos din pix

Şi o trimitem mai departe;

Îl nimereşte-n plin pe Ics

Şi-l doare fix… în altă parte.

AUTODEFINIŢIE

În fabrica-n care-am lucrat,

Struneam creionul şi compasul;

De-o vreme, m-am reprofilat,

Şi urc încet, încet Parnasul!

FILOZOFIA LENEŞULUI

Tolanit pe patul moale,

Cu alura-i de-nţelept,

Zise-n gândurile sale:

„Prost aş fi să mă destept!”

DIN CRONICA SATULUI

(Minifabulă)

La noi în sat să tragă carul,

Rămas-au calul şi măgarul;

Că boul – printr-o şmecherie,

A fost ales la primarie!

AUDIENŢĂ LA PRIMĂRIE

Cu acte puse cap la cap,

Ca să obţii o aprobare,

Te duci cu jalba în proţap,

Şi… pleci cu coada-ntre picioare.

PROSTIA (DEFINIŢIE)

Maladia ce de-o vreme,

O’ntâlneşti când nu te-aştepţi,

Generând ades probleme,

Celor ce se cred deştepţi!

UNUI FOST ŞI ACTUAL DEMNITAR

Pe vremea care a apus,

Amicul mă privea de sus.

Acum când toate sunt pe dos,

Îl pot privi şi eu… de jos!

ZVONURI, ZVONURI…

Se zvoneşte c-o să fie,

Un impozit pe prostie.

Şi alt zvon. C-o să-l plătească

Cei ce vor să-l legiuiască!

PARVENITUL

În perioada tinereţii

A studiat la „şcoala vieţii”;

Şi n-a fost „munca” în zadar,

Că astăzi e… parlamentar!

UNEI PARLAMENTARE

Un mucalit mai bătăios,

Mi-a zis (în felul lui tăios):

Prin câte „camere”-a umblat,

Ca să ajungă deputat?

FEMEIA (DEFINIŢIE)

E ca un zvon de primăvară,

Ea e fiinţa mult iubită,

E mai ceva ca o comoară,

Atunci când e… descoperită.

FOŞTILOR MEI COMANDANŢI D.G.S.M.IŞTI

Pe vremea când făceam armata,

Mă instruiau doar cu lopata.

Dar când văzu că-s bun la treabă,

M-au avansat ca… șef de roabă!

NOSTALGIA LITORALULUI

Ce amintiri și ce plăceri,

Purtam în gând până mai ieri.

Azi visul mi s-a spulberat;

E litoralul prea „sărat”!

DILEMA

Să merg la munte, n-am de gând;

La mare-aș vrea, dar nu știu când.

Că, după liberalizare,

Sunt predispus la „rău de mare”!

MIE ÎNSUMI

Din anii adunați de-o viață,

O parte-aș vrea să-i vând la piață;

Opresc doar primii douozeci,

Pe care să-i păstrez pe veci!

CREDO

Cât voi mai fi pe-acest pământ,

Eu cred în Dumnezeu Cel Sfânt

Cu popii însă e mai greu.

Ei nu au niciun Dumnezeu!

LUPUL LA STÂNĂ

Într-o zi din săptămână,

Lupul a fost prins la stână.

Dar sub blană – ce măgar!

Era hoțul de primar.

GUVERNANȚILOR NOȘTRI

Aduși de al schimbării val,

Prin iureșul învolburat,

Ei duc corabia la mal,

Iar noi, o tragem pe uscat!

D’ALE JUSTIŢIEI

De vrei dreptatea-ți dovedi,

O cale sigură-ar mai fi;

De-a apela la o instanță,

Să pierzi și ultima speranță.

AUTO EPITAF

În locul ăsta din răscruce,

(Pe drumul cunoscut de tine )

Te-aștept iubito sub o cruce,

Cât nu e alta lângă mine.

ȘPAGA – VECHEA POVESTE

Șpagă-am dat la mulți mereu.

Dar ajuns în fața gropii,

Să mă ierte Dumnezeu,

Nu mai dau nici ortul popii.

TESTAMENTUL (DEFINIȚIE)

Averea pusă pe hârtie,

Lăsată-adesea la copil

Și uneori o garanție,

Că poți ajunge la azil.

UNDE DUCE VIITORUL?

Cândva, priveam încrezător,

Cu optimism spre viitor.

Acum, când pun la toate cruce,

Văd viitorul unde duce…

LA VÂRSTA A TREIA

Dragostea, bat-o norocul,

Arde-ntruna ca și focul,

Dar mai mult un foc de paie…

Când e fum, când vâlvătaie!

Contents